Ernest Townsend

Ernest Townsend (* 1. január 1880, Derby, Spojené kráľovstvo  † 22. január 1944, tamže) bol anglický portrétista pochádzajúci z mesta Derby.

Študoval na Derby College of Art, Heatherley School of Fine Art v Chelsea a Royal Academy of Arts v Londýne. Medzi jeho významné diela patrí portrét Winstona Churchilla z roku 1915, ktorý sa v súčasnosti nachádza v londýnskom Národnom liberálnom klube.

Townsend bol poverený, aby vytvoril návrh na maskovanie striech lietadlových tovární firmy Rolls Royce tak, aby sa nemeckým bombardérom javili len ako dediny.

Život 

Ernest Townsend sa narodil na Parliament Street v Derby ako najmladší z piatich detí Jamesa Townsenda. Jeho otec pracoval vo firme Holmes of Derby (neskôr Sanderson & Holmes) vyrábajúcej kočiare. Toto remeslo bolo v rodine vykonávané najmenej po tri generácie. Jamesov otec William sa do Derby presťahoval na konci 50. rokov 19. storočia z Bittonu v grófstve Gloucestershire.

Svoje štúdium začal Townsend na Abbey Street School a vo veku 14 rokov šiel do učenia k firme architektov Wright and Thorpe (neskôr známej ako T. H. Thorpe Associates), sídliacej v čísle 23 na Saint James Street v Derby. Thomas Harrison Thorpe, mladší partner, okamžite objavil Townsendové umelecké nadanie a vyvinulo sa medzi nimi celoživotné priateľstvo.

Ernest Townsend nakoniec opustil svoje učenie na architekta a odišiel na Heatherly School of Fine Art (školu krásnych umení) v Londýne. Potom začal päťročný kurz v Royal Academy Schools. Do januára 1907 bol študentom na škole kreslenia, patriacej k Royal Academy. Medzi jeho učiteľov patrili napríklad John Singer Sargent a Lawrence Alma-Tadema. Medzi rokmi 1910 a 1937 vystavoval Townsend v Kráľovskej akadémii 15 svojich diel.

Ako chudobný študent umenia žil u svojho brata Williama Paulsona Townsend, ktorý vyštudoval Royal School of Needlework a bol autorom a editorom rôznych umeleckých publikácií. Roku 1904 Townsend získal štipendium Royal Academy's Landseer Scholarship a o rok neskôr vyhral cenu Academy's Creswick za Willows and Weeds, maľbu, ktorú jeho rodina neskôr venovala Umeleckej galérii mesta Derby.

V roku 1907 Townsend opustil Londýn a po nejakom čase strávenom vo Francúzsku a Holandsku sa vrátil späť do Derby. Tu mal štúdio na Full Street a žil v blízkom Coxbenche, dnešnom Holbrooku. Roku 1912 reprezentoval Veľkú Britániu na Olympiáde v Štokholme, kde sa zúčastnil umeleckej súťaže. Vo veku 25 rokov dostal zákazku, podľa ktorej mal namaľovať portrét svojho bývalého riaditeľa na School of Art, T. C. Simmondsa. Kráľovská akadémia tento obraz prijala do svojej letnej expozície roku 1910. Možno práve tento úspech Townsendovi zaistil ďalšie zákazky - tentoraz išlo o obraz Williama Crowthera, riaditeľa Derbyjskej knižnice a umeleckej galérie. Po zvyšok svojho života dostával Townsend ďalšie zákazky od činiteľov mesta Derby.

Za svoj portrét Winstona Churchilla z roku 1915, kedy bol prvým lordom admirality, dostal Townsend zaplatené anonymne. Od roku 1944 visí tento obraz v Národnom liberálnom klube v Londýne.

Aj mesto Derby malo svoju elitnú umeleckú skupinu. Členmi tzv. Derby Sketching Clubu boli Alfred John Keene, S. H. Parkin alebo Frank Gresley. Townsend bol tiež členom tohto spolku, a to až do svojej smrti. S jeho pomocou získal aj svojho patróna Alfreda E. Goodeyho.

Keď Townsend v roku 1944 zomrel, niektorí tvrdili, že za to mohlo prepracovanie. Počas druhej svetovej vojny bol totiž zaneprázdnený tvorbou návrhov na zamaskovanie striech tovární firmy Rolls Royce, kde vyrábali motory pre stíhačky Spitfire a Hurricane. Vďaka svojim schopnostiam Townsend zabezpečil, že továrne zo vzduchu vyzerali len ako dediny.

Roku 1944 vytvorilo Múzeum a umelecká galéria mesta Derby expozíciu venovanú Ernestovi Townsendovi a stále vlastní rozsiahlu zbierku jeho diel (hoci nie trvalo vystavených).

Zdroj 

Narodenia v 1880
Úmrtia v 1944
Anglickí maliari